"माछ मनुक्खक बीतल गाम"
(भवानन्द मामा , लालजी, आ गुलो,
-एहि तीन व्यक्तिक हेतु)
कविता ककरा कही ?
 आ प्रेम ? ?
 अन्हार पानिक अन्हार तल मे छह छह करैत दू-टा माछ (दुनू रोहू ? )
ककरा ताकि रहल अपस्यांत ?
 एकटा टूटल मचान ।
 (दू)
हम (अर्थात हम्मर विशेष अर्थ )
एक युग सँ एक युगान्त धरि ,
दुन्नू हमरा ओहि वयस मे आँजर पाँजर छल ।
 धेमुड़ा-नदीक धार हमरा बड्ड प्रिय ;
नाहयाबक,
कूदि जयबाक ,
हमरे बाटी मे परसल गेल ,
धेमुरा नदीक पानि मे नचैत रहलीह कोसिका ;
तारास्थान मे ;
भोर-साँझ शतरंजक पिहकारी सँ दलान,
सह सह करैत ;
पावनि-तिहार आन-गाम-वाली गबैत छथि तिरहुत त हमरा चारूकात आम्रवन ,
ई प्रान ।
 तारा स्थान मे घड़ी-घंट झनकैत रहल ,
अन्हार पानि मे ।
 (तीन)
श्री हरिमोहन झा कहिया लिखने छलाह "कन्यादान " ?
 चपलता मे ,
ममता आ अनुराग होइत छल ओहिना, अकारण ,
राति राति भरि ।
 (चारि)
पृथ्वीक अंतिम मनुक्ख रहि गेल छी ।
 ― हमर अर्थ ।
 (पाँच)
ताकि रहल छी अन्हार पानि मे ।
 हमरा हेतु ।
 . . . . . . हमर ओ महिसी-गाम बीति गेल अछि ;
एकटा नीलमणि माछ,
कोसिका धेमुड़ा केँ विखदन्त कारी डराडोरि मे नाथि देलक जनक्रोध,
छेपी नाह सँ कूदि जयबाक,
डूबल रहि जयबाक सेहन्ता नहि पूरल ।
 मुदा,
हमर देह मे ,
पानि "
(एहिअप्रकाशित कविताक स्रोत-- डा. गंगेश गुंजन)